Reddit dă liber pentru OpenAI la conținutul creat de utilizatorii săi. Cum se schimbă platforma
- Emanuel Nițulescu
- 18 mai 2024, 07:14
Grupul de cercetare a inteligenței artificiale OpenAI va putea utiliza, ca parte a unui acord schimburile de informaţii între utilizatorii reţelei sociale Reddit, pentru a-şi putea antrena modelele de inteligenţă artificială (AI) generativă. Acordul constituie astfel un pas important pentru grupul acuzat de mulţi autori şi editori că „ar fi jefuit internetul pentru a crea instrumente precum ChatGPT, a relatat vineri AFP. Cei doi actori din domeniul IT au făcut public joi acordul, fără a menționa și valoarea acestuia.
Reddit va avea mai multe instrumente AI
În temeiul acordului încheiat de cele două entități, OpenAI va putea folosi în timp real mesajele şi conversaţiile de pe Reddit pentru a-și perfecționa modul în care produce conţinut pe baza unei cereri formulate în limbajul cotidian (AI generativă).
Reddit va beneficia de pe urma acordului prin faptul că va putea adăuga pe platforma sa instrumente AI pentru utilizatori şi moderatori, cu funcţii dezvoltate pe baza modelelor OpenAI.
"Reddit a devenit una dintre cele mai mari arhive deschise de conversaţii umane autentice, relevante şi mereu la zi, despre orice", a declarat şeful Reddit, Steve Huffman, citat într-un comunicat.
"Includerea în ChatGPT (...) îi va ajuta pe oameni să găsească mai uşor ceea ce caută pe internet şi va ajuta noile audienţe să îşi găsească comunitatea pe Reddit", a adăugat el.
Reddit oferă „materie primă” OpenAI
OpenAI, la rândul său va deveni un partener publicitar al Reddit, într-un mod similar cu Google, care a încheiat un astfel de acord în februarie 2024.
Reddit, fondată în 2005 şi introdusă la bursă în martie anul trecut, este o companie care administrează un site web de divertisment, o rețea de socializare și un agregator de știri, unde membrii înregistrați ai comunității pot plasa conținut, cum ar fi postări textuale sau legături directe. Utilizatorii înregistrați pot vota postările (cu apreciere pozitivă sau negativă). Anul trecut, rețeaua saa înregistrat aproximativ 100.000 de forumuri şi peste 267 de milioane de utilizatori săptămânali. Postările sunt organizate după domeniul de interes, în așa-numitele subreddit-uri. Subreddit-urile au tematici diverse, cum ar fi știri, jocuri, filme, muzică, cărți, fitness, alimente și partajarea imaginilor. Trimiterile cu mai multe voturi în sus apar în partea de sus a subreditului lor și, dacă primesc suficiente voturi, în cele din urmă apar pe prima pagină a site-ului.
Succesul său la public, nu i-a adus însă și profit, iar managerii săi caută acum să monetizeze resursele rețelei, speculând nevoia giganţilor tehnologici de conţinut creat de oameni pentru a-şi antrena modelele de AI generativă.
Acuzații de furt intelectual
La jumătatea anului trecut, Reddit a majorat tarifele cerute editorilor terţi pentru folosirea datelor şi conversaţiilor postate pe forumurile sale, în încercarea de a-i opri pe giganţii din acest sector (OpenAI, Google, Microsoft...) să utilizeze în mod gratuit conţinutul rețelei.
Decizia monetizării datelor vehiculate pe forumurile rețeleie a generat un val de proteste, deoarece mulţi dezvoltatori mici au realizat diverse aplicaţii legate de platformă lunând în calcul preţurile moderate sau chiar accesul gratuit la interfaţa de programare (API) a acesteia.
OpenAI şi concurenţii săi sunt acuzați, la rândul lor, de către autori, artişti şi instituții de presă, printre care The New York Times, de faptul că încalcă drepturile de autor pentru a-şi alimenta modelele AI.
OpenAI a menționat în comunicatul său că Sam Altman, cofondatorul şi directorul său general deține și calitatea de acţionar la Reddit.